**Латын әліпбиі— қазақ тілінің халықаралық**

**дәрежеге шығу жолы**

Қазақ әліпбиін латын графикасына көшіру туралы көптеген мақала мен пікірлер бұған дейін жазылып та, айтылып та келеді. Елбасы латын әліпбиіне көшудің маңыздылығын айтып, нақты бағыт-бағдарын көрсетіп берді. Енді оны халық болып қолдауымыз қажет. Бұл дегеніміз, елімізге саяси жағынан да, ғылым-білім тұрғысынан да, заман талабына сай даму үшін де қажетті, керек, өте маңызды қадамдардың бірі. Сондай-ақ, қазақ тілінің дамуына, қолданысының ұлғаюына қосар үлесі де зор. Себебі бүгінге дейін қолданып келе жатқан кирилл жазуы да аса жетілген, кең емес екені белгілі. Мұны түсіндірме сөздікпен жұмыс жасағанда, әсіресе сөздердің орфографиясы, орфоэпиясына келгенде анық байқаймыз. Жазуымызда қазақ тілінің дыбыс жүйесіне бағынбайтын, көпшілік үйреніп кеткенімен, кірме сөздердің орыс тіліндегі заңдылықтары бойынша сақталып жазылуы, басы артық ь, ъ белгілері, в, ф, ц, ч, щ, ю, я әріптері, т.б. қиындықтар кездесіп отыратынын баршамыз білеміз. Бүгінгі таңда латынға көшуде өзге себептермен қатар, тілдік тұрғыдан осы бір қиындықтарды шешуге, қазақ тілінің дыбыс жүйесін сақтайтын,өзінің табиғатына сай жүйелі, жетілген әліпбиді түзу мүмкіндігі туып тұр. Латын әліпбиіне көшкенде қазақ тілі жоғалмайды, бұл дұрыс айтылған пікір емес. Кейбір азаматтарымыздан естіп жатамыз осындай теріс пікірлерді. Сондықтан шошудың қажеті жоқ.Өз басым латын әліпбиіне әлдеқашан,сонау тәуелсіздік алған жылдары көшу керек еді деп ойлаймын. Көшкенде де бөліп-жармай, тұтас ел болып көшуіміз керек. Ертерек қолданысқа енгізгенде әріптері ұқсас ағылшын секілді шет тілдерін үйрену, латын әліпбиін пайдаланатын түркі тілдес халықтармен қарым-қатынасымыз жеңілдей түсер еді. Сөз соңында латын әліпбиіне көшу, Қазақстанның әлемдік қарым-қатынасын одан әрі нығайта түсетін маңызды құрал екеніне сенімім мол.

Қазақ тілі мен әдебиеті пәнінің мұғалімі Ә.М.Мұхамедина